Decret

/2025, de 25 de febrer, del Premi Internacional d’Educació de Catalunya Pilar Figueras

Preàmbul

L’article 131 de l’Estatut d’autonomia de Catalunya, estableix que la Generalitat assumeix competències en matèria educativa en l'àmbit de l'ensenyament no universitari, que s’han desplegat per la Llei 12/2009, del 10 de juliol, d’educació, en la que, tal com recull el seu preàmbul, s’hi inclou, entre d’altres, la voluntat de potenciar la innovació pedagògica, el reconeixement de les bones pràctiques educatives i el suport del lideratge educatiu.

Amb la vocació d’impulsar el reconeixement social de la figura de les mestres, els mestres, de les professores, dels professors, dels centres docents i les institucions que s’han significat per seu servei a l’educació i a la societat catalana, i pel seu compromís en la construcció d’una societat més culta, més crítica, més lliure i més justa aquest Decret crea un premi d’educació.

Entenent també que la interconnexió pròpia del món global fa que les polítiques educatives dels diferents països s’influenciïn mútuament i que cada cop és més necessària una bona coordinació de polítiques educatives a nivell supranacional, també volem reconèixer aquelles iniciatives, persones i/o institucions que sense estar radicades a Catalunya hagin tingut un paper rellevant en la millora educativa del nostre entorn.

Així mateix, en reconeixement a la pedagoga Pilar Figueras pel seu caràcter de referent, la seva influència en el món educatiu de Catalunya, Espanya i l’Amèrica Llatina i el seu compromís infrangible amb l’accés universal a l’educació, volem donar el seu nom al premi que instituïm com: Premi Internacional d’Educació de Catalunya, Pilar Figueras.

D’acord amb els articles 39 i 40 de la Llei 13/2008, del 5 de novembre, de la presidència de la Generalitat i del Govern;

A proposta de la consellera d’Educació i Formació Professional i d’acord amb el Govern,

Decreto:

Article 1

Objecte

Aquest Decret té per objecte crear el Premi Internacional d’Educació de Catalunya Pilar Figueras a fi d’atorgar un reconeixement als centres educatius i al conjunt de mestres i de professorat.

Article 2

Categories

El Premi Internacional d’Educació de Catalunya Pilar Figueras consta d’una sola categoria dirigida a centres docents, institucions, mestres, professores i professors, que s’hagin distingit en la defensa de l’educació i els seus valors i que han dut a terme experiències reeixides d’innovació pedagògica en altres països.

Article 3

Candidatures

1. El Departament competent en matèria de política educativa en l'àmbit de l'ensenyament no universitari ha de sol·licitar la proposta de candidatures a les entitats següents:

a) La persona titular del departament competent en matèria de política educativa en l'àmbit de l'ensenyament no universitari.

b) El Consell d’Educació de Catalunya, consells escolars territorials i consells escolars municipals.

c) Les federacions i associacions de municipis i comarques de Catalunya i els ajuntaments associats.

d) Les organitzacions sindicals representants del professorat.

e) Les federacions i associacions de moviments de renovació pedagògica de Catalunya.

f) Les federacions i associacions de mares i pares d’alumnes de Catalunya.

g) Les federacions i associacions de centres educatius de titularitat privada de Catalunya.

h) El Consell Interuniversitari de Catalunya.

i) El Consell de Formació i Qualificació Professionals de Catalunya.

j) L’Institut d’Estudis Catalans.

k) El Col·legi Oficial de Doctors i llicenciats en Filosofia i Lletres i Ciències de Catalunya.

l) Les associacions d’alumnes.

m) Les juntes territorials de directors i directores.

2. Les propostes de candidatures han d'incloure una memòria justificativa, amb el currículum de la persona o la trajectòria de l'entitat candidata i informació sobre la iniciativa o activitat que es proposa premiar.

3. No es pot presentar una candidatura pròpia.

4. El Departament competent en matèria de política educativa en l'àmbit de l'ensenyament no universitari trasllada al jurat la proposta de candidatures.

Article 4 Jurat

1. La composició del jurat que atorga el Premi Internacional d’Educació de Catalunya Pilar Figueras és la següent:

a) La persona titular del Departament competent en matèria de política educativa en l'àmbit de l'ensenyament no universitari, o la persona en qui delegui, que el presideix i té vot de qualitat.

b) La persona que presideixi el Consell d’Educació de Catalunya.

c) Dues directores o directors generals del Departament competent en matèria de política educativa en l'àmbit de l'ensenyament no universitari designats per la persona que en sigui titular.

d) Una persona que representi les universitats catalanes, proposada pel Consell Interuniversitari de Catalunya i nomenada pel Departament de Recerca i Universitats.

e) Dues persones representants de les federacions i associacions de municipis i comarques de Catalunya.

f) Dues persones representants de les federacions i associacions de mares i pares d’alumnes de Catalunya, una dels centres públics i una altra dels centres privats.

g) Una persona representant de les federacions i associacions de centres docents privats de Catalunya.

h) Una persona representant de les organitzacions sindicals del sector de l’ensenyament públic i una altra de centres concertats.

i) Dues persones representants de les juntes centrals de directors i directores de centres del Departament competent en matèria de política educativa en l'àmbit de l'ensenyament no universitari.

j) Dues persones de reconegut prestigi en el món de l’educació, designades per la persona titular del Departament competent en matèria de política educativa en l'àmbit de l'ensenyament no universitari.

k) Una persona representant del Consell de Formació i Qualificació Professionals de Catalunya.

l) Una persona representant del Col·legi Oficial de Doctors i Llicenciats.

m) Una persona representant de les organitzacions patronals i una de les organitzacions sindicals més representatives.

n) Una persona representant de les associacions d’alumnat.

2. Exerceix les funcions de la secretaria una persona nomenada per la persona que exerceixi la presidència del jurat, entre el personal funcionari del departament, i actua amb veu però sense vot. L'exercici de les funcions de secretaria no comporta la creació de cap lloc de treball específic.

3. El jurat adopta els acords per majoria simple dels vots emesos i amb el vot diriment del president o presidenta en cas d'empat.

4. Les persones membres del jurat han de preservar la confidencialitat de les dades a les quals tinguin accés.

5. El jurat pot proposar entre les candidatures, un premi amb caràcter d’accèssit, per l’excepcionalitat de la personalitat, del centre docent o de la institució, també dotat de diploma i trofeu.

6. El jurat pot proposar que els premis es declarin deserts.

Article 5

Concessió

1. El Premi Internacional d’Educació de Catalunya Pilar Figueras s’atorga biennalment pel Govern a proposta del jurat.

2. El jurat eleva la proposta d’atorgament de cadascuna de les categories, acompanyada d’un informe justificatiu, a la persona titular del departament competent en matèria de política educativa en l'àmbit de l'ensenyament no universitari.

3. El departament competent en matèria de política educativa en l'àmbit de l'ensenyament no universitari sol·licita la conformitat de la persona, el centre educatiu o la institució proposada, per a la presentació al Govern.

Article 6

Caràcter honorífic

1. El Premi Internacional d’Educació de Catalunya Pilar Figueras consisteix en un trofeu i un diploma acreditatiu amb caràcter honorífic, sense que comporti dotació econòmica.

2. El trofeu és diferent en cada convocatòria i s’escull entre les propostes presentades per alumnes de les escoles de disseny actives en la xarxa educativa de Catalunya.

Article 7

Acte de lliurament

El Premi Internacional d’Educació de Catalunya Pilar Figueras es lliura en acte públic.

Article 8

Protecció de dades

1. D’acord amb la normativa de protecció de dades, les dades personals incloses en les candidatures presentades s’incorporen en un tractament del qual és responsable la secretaria general del departament competent en matèria de política educativa en l'àmbit de l'ensenyament no universitari, i que té la finalitat de recollir i gestionar les dades relatives a les candidatures presentades. La informació detallada del tractament, incloses les vies d’exercici dels drets de les persones interessades, es troba disponible a la pàgina web del competent en matèria de política educativa en l'àmbit de l'ensenyament no universitari.

2. Les persones membres del jurat tractaran les dades personals a les quals tinguin accés d'acord amb el Reglament (UE) 2016/679 del Parlament i del Consell, de 27 d'abril de 2016, relatiu a la protecció de les persones físiques pel que es refereix al tractament de dades personals i a la lliure circulació d'aquestes dades i pel qual es deroga la Directiva 95/46/CE; la Llei 3/2018, de 5 de desembre, de protecció de dades personals i garantia dels drets digitals, i la resta de la normativa vigent en matèria de protecció de dades que sigui aplicable.

Article 9

Publicitat i transparència

1. L’atorgament del Premi Internacional d’Educació de Catalunya Pilar Figueras es publica al Diari Oficial de la Generalitat de Catalunya i al Portal de la Transparència.

2. L’atorgament, així com qualsevol altra informació rellevant relativa al Premi Internacional d’Educació de Catalunya Pilar Figueras, es fan públics també a través del web de la Generalitat de Catalunya.

Disposició final

Aquest Decret entra en vigor l'endemà de la seva publicació al *Diari Oficial de la Generalitat de Catalunya.*

Barcelona, 25 de febrer de 2025

Salvador Illa i Roca

President de la Generalitat de Catalunya

Esther Niubó Cidoncha

Consellera d'Educació i Formació Professional